Een vas vir gewapende Pick n Pay-rooftogArgieffoto ŉ Man is Vrydag in hegtenis geneem in verband met ŉ gewapende rooftog by die Linton Grange Pick n Pay-inkopiesentrum in Port-Elizabeth in die Oos-Kaap. Dit volg nadat vier mans, van wie minstens twee gewapen was, Vrydagoggend kort ná openingstyd die winkel binnegestorm en aangedring het op kontant. Hulle het op die vlug geslaan met net ŉ kluis in ŉ wit Toyota Quantum-minibustaxi. Kapt. Johan Rheeder, woordvoerder van die polisie, sê die man is enkele ure ná die rooftog in hegtenis geneem by ŉ Shell-vulstasie in dié dorp. Rheeder sê die man was vermoedelik ook die bestuurder van die minibustaxi. “Die polisie is steeds op soek na die ander drie verdagtes wat by die rooftog betrokke was,” sê hy. Geen skote is tydens die voorval afgevuur nie. Niemand is in die voorval beseer nie. Mense met meer inligting word gevra om die polisie op die misdaadnoodlyn by 0860 010 111 te bel.